A absolvit în 1955 Academia de Teatru și Film din Budapesta, după care a fost angajat la Teatrul Național din Miskolc. În perioada Revoluției Maghiare din 1956 a fost președintele Uniunii Muncitorilor din județul Borsod-Abaúj-Zemplén, iar din acest motiv a fost arestat pe 9 martie 1957 și condamnat pe 4 iulie 1958 la 12 ani de închisoare - deși procurorul a cerut condamnarea la moarte -, fiind amnistiat în cele din urmă în 1961 și eliberat din închisoare. În 1962 a fost angajat ca actor și regizor la Teatrul Petőfi din Veszprém. Între anii 1964 și 1969 a făcut parte din trupa Teatrului Thália din Budapesta, iar din 1969 până în 1971 a jucat la Teatrul Național din Szeged. În 1971 s-a întors la Teatrul Thália, unde a rămas până în 1986. A activat apoi la Teatrul József Katona din Kecskemét ca actor și regizor (din 1986) și ca director artistic (1988-1990).